জাতীয় এবং রাজ্যের সমস্ত হাইওয়ের পাশে মদ বিক্রির উপরে নিষেধাজ্ঞা জারি করল সুপ্রিম কোর্ট। এর ফলে এ রাজ্যের রাজস্ব আদায় অনেকটাই কমবে।
বৃহস্পতিবারের এই রায়ের কপি এখনও হাতে পায়নি রাজ্য। তবে আবগারি দফতর সূত্রের খবর, প্রাথমিকভাবে মনে করা হচ্ছে যে, এর ফলে রাজ্যের প্রায় ৬০ শতাংশ মদের দোকান ও বার বন্ধ হতে পারে। 
সূত্রের খবর, মদ বিক্রি বাবদ চলতি অর্থবর্ষের তৃতীয় ত্রৈমাসিকে রাজ্য লক্ষ্যের চেয়ে আনুমানিক পাঁচ হাজার কোটি টাকা কম রাজস্ব পেয়েছে। বিশেষজ্ঞদের একাংশের অনুমান, এটা হয়েছে নোট বাতিলের কারণে। তার উপর হাইওয়ের ধারে দোকান এবং বার বন্ধ হলে রাজস্ব ঘাটতি আরও বাড়বে।
দেশে পথদুর্ঘটনায় প্রতিবছর গড়ে দেড় লক্ষ মানুষের প্রাণহানি হয়। রাস্তার ধারে যত্রতত্র গজিয়ে ওঠা মদের দোকান, বার এবং পানাভ্যাসকেই এ জন্য দায়ী করে আবেদন জমা পড়েছিল শীর্ষ আদালতে। সেই মামলার রায় দিতে গিয়ে প্রধান বিচারপতি টি এস ঠাকুরের নেতৃত্বে তিন সদস্যের বেঞ্চ এদিন কেন্দ্রীয় সরকারের সমালোচনা করে জানায়, সরকার গত ১০ বছরে কিছু করে উঠতে পারেনি বলে আদালতকে ‘বাধ্য হয়ে’ই পদক্ষেপ 
করতে হয়েছে।
হাইওয়ের পাশে মদের দোকানের জন্য ছাড় চাওয়ায় পঞ্জাব সরকারকেও এদিন শুনতে হয়েছে আদালতের সমালোচনা। বেঞ্চ বলেছে, ‘‘মদ ব্যবসায়ীরা এত প্রভাবশালী বলে আবগারি দফতর খুশি, আবগারি মন্ত্রী খুশি, টাকা আদায় হচ্ছে বলে রাজ্য সরকারও খুশি! কিন্তু এ জন্য কেউ মারা গেলে দেড় লক্ষ টাকা ক্ষতিপূরণেই তো আপনাদের দায়িত্ব শেষ হয়!’’